DECIZIA COMISIEI
din 18 septembrie 2009
de punere în aplicare a Directivei 2008/73/CE a Consiliului în ceea ce privește paginile de internet informative care conțin liste de unități și laboratoare aprobate de statele membre în conformitate cu legislația comunitară din domeniul veterinar și zootehnic
[notificată cu numărul C(2009) 6950]
(Text cu relevanță pentru SEE)
(2009/712/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 6a al treilea paragraf, articolul 11 alineatul (6) și articolul 13 alineatul (6),
având în vedere Directiva 77/504/CEE a Consiliului din 25 iulie 1977 privind animalele de reproducție de rasă pură din specia bovine (2), în special articolul 4a alineatul (2),
având în vedere Directiva 88/407/CEE a Consiliului din 14 iunie 1988 de stabilire a cerințelor de sănătate animală aplicabile în schimburile intracomunitare și la importul de material seminal de animale domestice din specia bovină (3), în special articolul 5 alineatul (3) și articolul 9 alineatul (3),
având în vedere Directiva 88/661/CEE a Consiliului din 19 decembrie 1988 privind normele zootehnice care se aplică animalelor reproducătoare din specia porcină (4), în special articolul 4a al doilea paragraf,
având în vedere Directiva 89/361/CEE a Consiliului din 30 mai 1989 privind animalele din speciile ovină și caprină reproducătoare de rasă pură (5), în special articolul 5 al doilea paragraf,
având în vedere Directiva 89/556/CEE a Consiliului din 25 septembrie 1989 de stabilire a condițiilor de sănătate animală care reglementează schimburile intracomunitare și importurile de embrioni de animale domestice din specia bovină provenind din țări terțe (6), în special articolul 5 alineatul (3) și articolul 8 alineatul (3),
având în vedere Directiva 90/427/CEE a Consiliului din 26 iunie 1990 privind condițiile zootehnice și genealogice care reglementează schimburile intracomunitare cu ecvidee (7), în special articolul 5 al doilea paragraf,
având în vedere Directiva 90/428/CEE a Consiliului din 26 iunie 1990 privind schimburile de cai pentru concursuri și stabilirea condițiilor de participare la aceste concursuri (8), în special articolul 4 alineatul (3),
având în vedere Directiva 90/429/CEE a Consiliului din 26 iunie 1990 de stabilire a cerințelor de sănătate animală care se aplică schimburilor intracomunitare și importurilor de material seminal de animale domestice din specia porcină (9), în special articolul 5 alineatul (3) și articolul 8 alineatul (3),
având în vedere Directiva 90/539/CEE a Consiliului din 15 octombrie 1990 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (10), în special articolul 4 și articolul 6a al doilea paragraf,
având în vedere Directiva 91/68/CEE a Consiliului din 28 ianuarie 1991 privind condițiile de sănătate animală care reglementează schimburile intracomunitare de ovine și caprine (11), în special articolul 8a alineatul (6) și articolul 8b alineatul (5) al doilea paragraf,
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (12), în special articolul 10 alineatul (4) litera (b),
având în vedere Directiva 92/35/CEE a Consiliului din 29 aprilie 1992 de stabilire a normelor de control și a măsurilor pentru combaterea pestei cabaline africane (13), în special articolul 14 alineatul (1) al doilea paragraf,
având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute în anexa A punctul I la Directiva 90/425/CEE (14), în special articolul 11 alineatul (4) al treilea paragraf, articolul 13 alineatul (2) litera (d) al treilea paragraf și articolul 17 alineatul (3) litera (b) al cincilea paragraf,
având în vedere Directiva 92/66/CEE a Consiliului din 14 iulie 1992 de stabilire a măsurilor comunitare de combatere a maladiei de Newcastle (15), în special articolul 14 alineatul (5) al doilea paragraf,
având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (16), în special articolul 17 alineatul (7),
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (17), în special articolul 15 alineatul (1) al doilea paragraf,
având în vedere Decizia 2000/258/CE a Consiliului din 20 martie 2000 privind desemnarea unui institut specific responsabil cu stabilirea criteriilor necesare pentru standardizarea testelor serologice de control al eficacității vaccinurilor antirabice (18), în special articolul 3 alineatul (3),
având în vedere Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (19), în special articolul 17 alineatul (1) litera (b) al doilea paragraf,
având în vedere Directiva 2002/60/CE a Consiliului din 27 iunie 2002 de stabilire a dispozițiilor specifice de combatere a pestei porcine africane și de modificare a Directivei 92/119/CEE în ceea ce privește boala Teschen și pesta porcină africană (20), în special articolul 18 alineatul (1) litera (b) al doilea paragraf,
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (21), în special articolul 51 alineatul (2),
întrucât:
(1)
Schimburile intracomunitare de anumite animale vii și produse derivate din acestea sunt permise numai de la unități care respectă dispozițiile în domeniu ale legislației comunitare și sunt aprobate în acest sens de autoritatea competentă din statul membru în care se află.
(2)
Directiva 2008/73/CE a Consiliului din 15 iulie 2008 de simplificare a procedurilor de întocmire a listelor și publicare a informațiilor în domeniul veterinar și zootehnic (22) prevede ca statele membre să întocmească, să actualizeze și să pună la dispoziția celorlalte state membre și a publicului listele de unități aprobate în domeniul veterinar și zootehnic.
(3)
Mai mult, Directiva 2008/73/CE prevede că statele membre au responsabilitatea de a furniza celorlalte state membre și publicului informații actualizate privind laboratoarele naționale de referință și anumite alte laboratoare pe care le-au desemnat în conformitate cu dispozițiile relevante din legislația comunitară.
(4)
Pentru a facilita accesul celorlalte state membre și al publicului la listele de unități și laboratoare aprobate, aceste liste ar trebui puse electronic la dispoziția statelor membre prin intermediul unor pagini de internet informative.
(5)
Comisia ar trebui să ajute statele membre să pună aceste liste la dispoziția celorlalte state membre și a publicului, comunicând adresa electronică a site-ului web, care conține linkuri naționale către paginile de internet informative ale statelor membre.
(6)
Pentru a facilita schimbul electronic de informații între statele membre și pentru a asigura transparența și caracterul inteligibil, este important ca listele să fie prezentate în mod uniform în întreaga Comunitate. Modelele pentru formatul paginilor de internet informative ar trebui așadar să se stabilească în anexele la prezenta decizie.
(7)
În cazul ecvideelor, formatul listei de organisme aprobate sau recunoscute care păstrează sau întocmesc registre genealogice care se vor elabora în conformitate cu articolul 5 din Directiva 90/427/CEE ar trebui să furnizeze, de asemenea, informațiile cerute în conformitate cu articolul 22 din Regulamentul (CE) nr. 504/2008 al Comisiei din 6 iunie 2008 privind punerea în aplicare a Directivelor 90/426/CEE și 90/427/CEE ale Consiliului privind metodele de identificare a ecvideelor (23) și ar trebui să se poată adapta ușor la lista celorlalte organisme care eliberează documente de identificare pentru ecvideele înregistrate sau pentru ecvideele destinate reproducției și producției.
(8)
Prin trimiterea la articolul 2 alineatul (2) litera (o) din Directiva 64/432/CEE, articolul 7 alineatul (1) din Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee provenind din țări terțe (24) implică obligația stabilirii unei liste de centre de colectare aprobate pentru comerțul cu ecvidee, incluzând piețe și centre de triere.
(9)
Directiva 2008/73/CE va fi transpusă de către statele membre până cel târziu la 1 ianuarie 2010. În consecință, paginile de internet informative ar trebui să fie puse la dispoziție până la data menționată mai sus.
(10)
Decizia 2007/846/CE a Comisiei din 6 decembrie 2007 de stabilire a unui model de listă a unităților autorizate de către statele membre în conformitate cu mai multe dispoziții ale legislației sanitar-veterinare a Comunității și de definire a normelor aplicabile transmiterii acestor liste către Comisie (25) stabilește un model comun pentru listele de anumite entități aprobate de statele membre și normele care se aplică transmiterii acestor liste.
(11)
Pentru o mai mare claritate a legislației comunitare, este necesară abrogarea Deciziei 2007/846/CE și înlocuirea ei cu prezenta decizie.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală și al Comitetului permanent zootehnic,
ADOPTĂ PREZENTA DECIZIE:
Articolul 1
Pagini de internet informative
(1) Până cel târziu la 1 ianuarie 2010, statele membre înființează pagini de internet informative pentru a pune la dispoziția celorlalte state membre și a publicului, în mod electronic, listele următoarelor unități și laboratoare care sunt aprobate, recunoscute sau altfel desemnate, în conformitate cu directivele enumerate în anexa I („aprobarea”):
(a)
unități din domeniul veterinar, astfel cum au fost prevăzute în capitolul 1 din anexa II;
(b)
unități din domeniul zootehnic, astfel cum au fost prevăzute în capitolul 2 din anexa II; și
(c)
laboratoare, astfel cum au fost prevăzute în capitolul 3 din anexa II.
(2) Paginile de internet informative se realizează de statele membre în conformitate cu modelele stabilite în anexa II și cu cerințele suplimentare stabilite în anexa III.
(3) Statele membre mențin actualizate paginile de internet informative, astfel încât să țină seama de orice nouă aprobare sau suspendare ori retragere a aprobării pentru orice unități sau laboratoare atunci când nu mai respectă dispozițiile comunitare relevante.
(4) Statele membre comunică Comisiei adresele de internet ale paginilor de internet informative.
Articolul 2
Abrogare
Decizia 2007/846/CE se abrogă de la 1 ianuarie 2010.
Articolul 3
Destinatari
Prezenta decizie se adresează statelor membre.
Adoptată la Bruxelles, 18 septembrie 2009.